I 1920 ble hele Sjursøya kjøpt av Kristiania kommune for å bygge kaianlegg. I løpet av 1921 ble alle hus og hytter revet og terrenget minert og planert. På det meste var 1500 mennesker beskjeftiget med utbyggingen. Det var snakk om rent nødsarbeid, og folk ble som sysselsettingstiltak fordelt på to skift, slik at arbeidet gikk nesten kontinuerlig døgnet rundt. Først i 1934 var sprengningsarbeidene ferdig. Hele 900 000 kubikkmeter masse var minert ut.